CELEX: 32021D1384
Language: ro
Date: 2021-08-13 00:00:00
Title: Decizia de punere în aplicare (UE) 2021/1384 a Comisiei din 13 august 2021 privind cererea de înregistrare a propunerii de inițiativă cetățenească europeană intitulată „«ReturnthePlastics»: o inițiativă cetățenească de punere în aplicare a unui sistem de garanție-returnare la nivelul UE pentru reciclarea sticlelor din plastic” în temeiul Regulamentului (UE) 2019/788 al Parlamentului European și al Consiliului [notificată cu numărul C(2021) 5953] (Numai textul în limba engleză este autentic)

24.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 300/2
               
            
         DECIZIA DE PUNERE ÎN APLICARE (UE) 2021/1384 A COMISIEI
         din 13 august 2021
         privind cererea de înregistrare a propunerii de inițiativă cetățenească europeană intitulată „«ReturnthePlastics»: o inițiativă cetățenească de punere în aplicare a unui sistem de garanție-returnare la nivelul UE pentru reciclarea sticlelor din plastic” în temeiul Regulamentului (UE) 2019/788 al Parlamentului European și al Consiliului
         
            
               [notificată cu numărul C(2021) 5953]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     Cererea de înregistrare a propunerii de inițiativă cetățenească europeană intitulată „«ReturnthePlastics»: o inițiativă cetățenească de punere în aplicare a unui sistem de garanție-returnare la nivelul UE pentru reciclarea sticlelor din plastic” a fost prezentată Comisiei la 2 iulie 2021.
                  
               
                     (2)
                  
                  
                     Obiectivele inițiativei sunt formulate după cum urmează: „1. pentru a pune în aplicare un sistem de garanție-returnare la nivelul UE pentru reciclarea sticlelor din plastic; 2. pentru a încuraja toate statele membre ale UE să facă în așa fel ca supermarketurile (lanțurile de supermarketuri) care comercializează sticle din plastic să instaleze distribuitoare pentru reciclarea sticlelor din plastic după ce au fost cumpărate și utilizate de consumator; 3. pentru a pune întreprinderile producătoare de sticle din plastic să plătească taxe pe plastic pentru reciclare și pentru sistemul de garanție-returnare a sticlelor din plastic (în conformitate cu principiul «poluatorul plătește»)”.
                  
               
                     (3)
                  
                  
                     Detalii suplimentare cu privire la obiectul, obiectivele și contextul inițiativei sunt prezentate într-o anexă. În special, se explică faptul că inițiativa propune o „directivă a UE privind un sistem de garanție-returnare care să permită consumatorilor să returneze în mod convenabil sticlele din plastic la supermarketurile de unde le-au cumpărat”, sugerându-se plata unei garanții de 0,15 EUR pe sticlă. Inițiativa consideră că un astfel de sistem este necesar având în vedere faptul că sticlele din plastic, care se numără printre produsele din plastic cele mai utilizate în mod curent, nu sunt incluse în interdicția privind materialele plastice de unică folosință. În fine, în anexă se arată că obiectivul este ca sistemul de reciclare #ReturnthePlastics pentru sticlele din plastic să fie pus în aplicare în cinci state membre până la Conferința privind schimbările climatice COP26, care va avea loc în perioada 1-12 noiembrie 2021 și, ulterior, în întreaga Uniune.
                  
               
                     (4)
                  
                  
                     În măsura în care inițiativa vizează conservarea, protejarea și îmbunătățirea calității mediului, protejarea sănătății umane și utilizarea prudentă și rațională a resurselor naturale, Comisia are competența de a prezenta o propunere de act juridic în temeiul articolului 192 alineatul (1) din tratat.
                  
               
                     (5)
                  
                  
                     În măsura în care există diferențe între normele naționale care sunt de natură să creeze obstacole în calea comerțului și să obstrucționeze libertățile fundamentale și, prin urmare, să aibă un efect direct asupra funcționării pieței interne sau să provoace denaturări semnificative ale concurenței, Comisia are competența de a prezenta o propunere de act juridic de aliniere a dispozițiilor actelor cu putere de lege și ale actelor administrative ale statelor membre care au ca obiect instituirea și funcționarea pieței interne în temeiul articolului 114 din tratat.
                  
               
                     (6)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (7)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare, care să permită Comisiei să acționeze, inclusiv conformitatea cu principiul proporționalității.
                  
               
                     (8)
                  
                  
                     Grupul de organizatori a furnizat dovezi adecvate că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (9)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (10)
                  
                  
                     Prin urmare, inițiativa intitulată „«ReturnthePlastics»: o inițiativă cetățenească de punere în aplicare a unui sistem de garanție-returnare la nivelul UE pentru reciclarea sticlelor din plastic” ar trebui înregistrată,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească europeană intitulată „«ReturnthePlastics»: o inițiativă cetățenească de punere în aplicare a unui sistem de garanție-returnare pentru reciclarea sticlelor din plastic”.
         
         
            Articolul 2
            Prezenta decizie se adresează grupului de organizatori ai inițiativei cetățenești intitulate „«ReturnthePlastics»: o inițiativă cetățenească de punere în aplicare a unui sistem de garanție-returnare la nivelul UE pentru reciclarea sticlelor din plastic”, reprezentat de doamna Anouk STALLAERTS și de doamna Marina KONSTANTINIDI, în calitate de persoane de contact.
         
         
            Adoptată la Bruxelles, 13 august 2021.
            
               
                  Pentru Comisie
               
               Vera JOUROVÁ
               
                  Vicepreședinte
               
            
         
         
            (1)  JO L 130, 17.5.2019, p. 55.